পার্পল সোয়াম্পহেন বা ব্ল্যাকহেডেড আইবিশের মতো অনেক পাখিকেই আমরা ডিসকভারি চ্যানেল দেখে শিখেছি। টিভির পর্দা বা গুগল আঙ্কেল ছাড়া খালি চোখে এসব পাখি দেখেছেন কখনও! যাঁরা পাখি প্রেমী। ওতপেতে বসে থাকেন জলে জঙ্গলে তাদেরও চোখ পড়েনি হয়তো এরকম সব নাম জানা না জানা পাখির হদিস পেলাম মংলাজোড়িতে গিয়ে। গত মার্চে গেছিলাম। ওড়িশার গঞ্জাম জেলায় চিল্কার উত্তর প্রান্তের একটা ছোট্ট গ্রাম এই মংলাজোড়ি। পাশেই চিল্কা তাই ছোট ছোট খাল বা খাঁড়ি দিয়েই ঘেরা গ্রামটা। আর এই পরিবেশটাই এইসব পরিযায়ী পাখিদের বিচরণের জন্য আদর্শ জায়গা। জলা জায়গার সাথে হালকা ঝোপ ঝাড়ে ঘেরা এই গ্রামেই শীতকালেই আসে এই সব পাখিরা। কোনওটা আসে রাশিয়া থেকে সাইবেরিয়ার বরফ ঢাকা মরুভূমি উতরে কোনওটা আসে জাপান, উত্তর কোরিয়া, চিন কিংবা ইরান থেকে। মংলাজোড়িতে তখন গোটা বিশ্বের পাখিদের সম্মেলন চলে। শুধু খাবারের সন্ধানেই নয় ওরা আসে, একসাথে থাকে ওড়িশার হাড়হাভাতে মানুষগুলোর সঙ্গে। কয়েকটা দিন কাটিয়ে যায় হয়ত বলে দুঃখ কোরো না ভাই আমরা আছি তোমাদের পাশে।